Fakta om Arfan Q. Bhatti Ekspandér faktaboks Arfan Qadeer Bhatti er norsk statsborger med pakistansk bakgrunn. Han er straffedømt flere ganger, blant annet for trusler, utpressing og vold.

I 2008 ble Bhatti dømt for medvirkning til skadeverk på synagogen i Oslo i 2006, men frikjent for tiltalepunktet om terrorplanlegging.

Bhatti reiste til Pakistan i slutten av 2012 og ble meldt savnet av familien i januar 2013. Høsten etter ble han pågrepet og fengslet i Pakistan, men ble satt fri igjen i august i fjor.

Fra Pakistan oppfordret han sine Facebook-følgere til «hellig krig». Han har også advart Norge mot å delta i kampen mot jihadistgruppen Den islamske staten (IS). Kilde: NTB

– Bhatti er besluttet løslatt. Retten fant ikke at det forelå noen fluktfare, sier Elden til NRK torsdag kveld.

Ifølge kjennelsen har politiet varslet at de vil levere en anke innen i morgen klokken tolv. Bhatti sitter fortsatt i varetekt fordi politiet umiddelbart ba om oppsettende virkning, ifølge politiet.

– Vi ba om oppsettende virkning fordi vi ønsker å ha ham i arrest frem til fengslingsspørsmålet blir vurdert av lagmannsretten, sier Dyngeland.

Politiet fikk medhold da retten besluttet oppsettende virkning, slik at Bhatti holdes fengslet inntil lagmannsretten eventuelt har truffet en avgjørelse i saken.

Laster Twitter-innhold Kunne ikke laste innhold, men du kan gå til twittermeldingen.

– Kjennelsen var som ventet

Islamisten Arfan Bhatti ble torsdag fremstilt for varetektsfengsling i Oslo tingrett. Bakgrunnen for politiets ønske om å varetektsfengsle Bhatti var at politiet mener det er fare for at Bhatti ville unndra seg straffeforfølgelse for en siktelse fra 2012 om vold mot familien. Politiet ba om fire uker i varetekt for islamisten.

Etter rettens syn har Bhattis opphold i utlandet hatt andre årsaker enn et ønske om å unndra seg straffeforfølging og retten kan ikke se at det foreligger tilstrekkelige holdepunkter som gir grunn for å frykte at han vil unndra seg strafforfølging i saken, ifølge kjennelsen.

– Kjennelsen var som ventet. Når politiet kommer i retten og utelukkende argumenterer for et gammelt forhold i en gammel siktelse, så kan man ikke komme å be om fengsling for unndragelsesfare i 2015. I denne saken har kanskje politiet bedre grunner til å fengsle ham, men det kan ikke retten forholde seg til, sier Elden til NRK.

Bhatti kom tilbake til Norge onsdag etter å ha vært to år i Pakistan. Han ble pågrepet på Gardermoen onsdag. Mesteparten av tiden har han sittet i pakistansk varetekt.